b'\n_START_ARTICLE_\nFranjo Krsto Deli\xc5\xa1imunovi\xc4\x87\n_START_PARAGRAPH_\nFranjo Krsto Deli\xc5\xa1imunovi\xc4\x87 (? - Gora (Petrinja), 2. svibnja 1712.), hrvatski vojni zapovjednik iz hrvatske plemenita\xc5\xa1ke obitelji Deli\xc5\xa1imunovi\xc4\x87a, ro\xc4\x91en u obitelji Jela\xc4\x8di\xc4\x87a. Bio je grani\xc4\x8darski \xc4\x8dasnik i dosegao je \xc4\x8din generala. Slu\xc5\xbebovao je u konjani\xc4\x8dkim postrojbama._NEWLINE_Bio je posinak je Krste Deli\xc5\xa1imunovi\xc4\x87a, a preuzeo je o\xc4\x8duhovo prezime i naslijedio njegove posjede.  \xc5\xbdenidbama je stekao imanja i utjecaj. Supruga mu je bila Barbara Sidonija, k\xc4\x87er Ivana Peranskog. Posjed i kuriju je imao na podru\xc4\x8dju Zamr\xc5\xa1ja. Plemstvo je njemu i o\xc4\x8duhu progla\xc5\xa1eno u Hrvatskom saboru 1678. godine._NEWLINE_Sudjelovao je 1693. u vojnim akcijama oko rijeke Une. Dvije godine poslije potkapetan je u Sredi\xc4\x8dkom. Poslije je obna\xc5\xa1ao du\xc5\xbenost zapovjednika kupske i prekogorske Krajine i potkapetana kraljevstva. 1702. godine zabilje\xc5\xbeen je kao zapovjednik Gornjeg polja, Glinske i Planinske krajine._NEWLINE_Iste godine bavio se pitanjem podre\xc4\x91ivanja Vara\xc5\xbedinskoga generalata banskoj upravi. _NEWLINE_1704. godine zajedno s Franjom Vragovi\xc4\x87em zapovijedao je hrvatskom vojskom koja je poslana na intervenciju u Ugarsku radi gu\xc5\xa1enja ustanka Franje II. Rak\xc3\xb3czyja. Sljede\xc4\x87e godine zapovjednikom je Kostajnice, s \xc4\x8dinom pukovnika. Nije poslu\xc5\xa1ao poziv bana Ivana P\xc3\xa1lffyja 1706./07. godine za skupljanje vojske u prekokupskoj Krajini i njen pokret na Dravu, jer je na podru\xc4\x8dju Banske krajine, gdje je imao posjede, bilo nemira. _NEWLINE_Po\xc4\x8detkom 18. stolje\xc4\x87a sudionik gu\xc5\xa1enja vla\xc5\xa1ke bune u Banskoj krajini. Sljede\xc4\x87a buna koju je gu\xc5\xa1io bila je kupska buna 1708. koja je bila na podru\xc4\x8dju Zamr\xc5\xa1ja._NEWLINE_1708. je godine dobio grofovski naslov i novi pro\xc5\xa1ireni grb. 1712. je godine jednim od sudionika u radu Hrvatskoga sabora pri dono\xc5\xa1enju Pragmati\xc4\x8dke sankcije. _NEWLINE_Darovatelj crkvi pavlinskog samostana u Sveticama, gdje se na glavnom oltaru, koji je dao podignuti, nalazio njegov grb._NEWLINE_Umro je bez potomaka 1712., a supruga je imanja razdijelila Katoli\xc4\x8dkoj Crkvi.'